Source: https://humanet.sk/spravy/zakladne-pojmy-v-mzdach-2-cast
Timestamp: 2019-11-21 20:44:27+00:00
Document Index: 7320756

Matched Legal Cases: ['§ 122', '§ 138', '§ 142', '§ 116', '§ 11', '§ 138', '§ 13', '§ 10', '§ 138', '§ 8', '§ 55']

Základné pojmy v mzdách – 2. časť | Humanet
31.10.2019 / Základné pojmy v mzdách – 2. časť
Základné pojmy v mzdách – 2. časť
Pokračujeme v seriáli príspevkov na tému základné pojmy v mzdovom účtovníctve.
Je to plnenie zamestnávateľa za dni voľna, podmienky a výšku ktorých presne definuje Zákonník práce. Napríklad náhrada mzdy za sviatok (§ 122), náhrada mzdy za pracovné voľno pri prekážkach v práci (§ 138 až § 142), náhrada mzdy za dni dovolenky (§ 116). Náhrada mzdy sa nepovažuje za mzdu a poskytuje sa v sume priemerného zárobku.
Systém, ktorý tvorí hlavnú časť sociálneho zabezpečenia väčšiny obyvateľstva Slovenska. Tento systém je určený na ochranu občana v čase, keď nie je schopný z dôvodu choroby, úrazu, vysokého veku alebo straty zamestnania zabezpečiť svoje životné potreby zárobkovou činnosťou. Systém sociálneho poistenia na Slovensku pozostáva z nemocenského, dôchodkového poistenia, poistenia v nezamestnanosti, úrazového poistenia a garančného poistenia. Do jednotlivých fondov sociálneho poistenia prispieva ako zamestnanec, tak aj jeho zamestnávateľ. Okrem nich do sociálneho poistenia prispievajú aj SZČO (samostatne zárobkovo činné osoby – živnostníci) a štát. Sociálne poistenie sa riadi ustanoveniami zákona č. 461/2003 - Zákon o sociálnom poistení a vykonáva ho Sociálna poisťovňa. Sociálne zabezpečenie policajtov a profesionálnych vojakov sa riadi ustanoveniami zákona č. 328/2002 - Zákon o sociálnom zabezpečení policajtov a vojakov a vykonávajú ho útvary sociálneho zabezpečenia príslušných rezortov.
Systém, na základe ktorého sa zabezpečuje financovanie zdravotnej starostlivosti poskytovanej občanovi. Zdravotné poistenie sa riadi ustanoveniami zákona č. 580/2004 - Zákon o zdravotnom poistení, vykonávajú ho zdravotné poisťovne, pričom dohľad nad nimi vykonáva Úrad pre dohľad nad zdravotnou starostlivosťou. Do systému prispieva ako zamestnanec a jeho zamestnávateľ, tak aj SZČO a štát.
Platby príspevkov na sociálne a zdravotné poistenie, tzv. poistné.
12-násobok priemernej mesačnej mzdy v hospodárstve Slovenskej republiky zistenej Štatistickým úradom Slovenskej republiky za príslušný kalendárny rok (z. č. 461/2003 - Zákon o sociálnom poistení, § 11). Suma všeobecného vymeriavacieho základu sa každoročne v apríli zverejňovala Opatrením MPSVaR, ktorým sa ustanovuje suma všeobecného vymeriavacieho základu za kalendárny rok. platnosťou od 1. januára 2015 sumu všeobecného vymeriavacieho základu za príslušný rok zverejňuje na svojom webovom sídle Sociálna poisťovňa, a to vždy do 30. apríla kalendárneho roka nasledujúceho po príslušnom kalendárnom roku. Suma všeobecného vymeriavacieho základu za kalendárny rok 2017 je 11 448 eur. Z tejto sumy vychádzajú sumy maximálneho vymeriavacieho základu do fondov sociálneho poistenia platné do 1. januára 2019.
Suma, z ktorej sa vypočíta poistné do jednotlivých fondov sociálneho poistenia a poistné na zdravotné poistenie. Zákony o sociálnom a zdravotnom poistení upravujú, ktoré príjmy zamestnanca vstupujú do vymeriavacieho základu a tiež určujú jeho prípadné minimálne a maximálne hranice. Napríklad náhrada príjmu pri dočasnej pracovnej neschopnosti sa nezahŕňa ani do vymeriavacieho základu na sociálne poistenie (z. č. 461/2003 – Zákon o sociálnom poistení, § 138 ods. 1), ani do vymeriavacieho základu na zdravotné poistenie (z. č. 580/2004 – Zákon o zdravotnom poistení, § 13 ods. 1, § 10b).
Najnižšia suma, z ktorej je platiteľ povinný platiť poistné. U zamestnancov bol minimálny vymeriavací základ zrušený ako v Zákone o sociálnom poistení tak aj v Zákone o zdravotnom poistení.
Najvyššia suma, z ktorej je platiteľ povinný platiť poistné.
Maximálny vymeriavací základ na sociálne poistenie je u zamestnancov u všetkých druhov sociálneho poistenia, okrem úrazového poistenia, 7-násobok jednej dvanástiny všeobecného vymeriavacieho základu.
§ 138 (6) Vymeriavací základ v úhrne je mesačne najviac
Výpočet k 1.1.2019: 11 448 (všeob. vym. základ za rok 2017) x 7 = 80 136
1/12, ktorá sa uplatňuje pri mesačnom výpočte mzdy = 80 136 : 12 = 6 678
UPOZORNENIE: Náhrada príjmu a nemocenské sa počítajú z vymeriavacieho základu určeného z najviac z 2-násobku všeobecného vymeriavacieho základu (z. č. 462/2003 – Zákon o náhrade príjmu pri dočasnej pracovnej neschopnosti zamestnanca, § 8 ods. 7; z. č. 461/2003 – Zákon o sociálnom poistení, § 55 ods. 2).
Výpočet k 1.1.2019:
Maximálny denný VZ pre náhradu pri dočasnej pracovnej neschopnosti = 11 448 (VVZ za rok 2017) x 2 : 365 (počet kal. dní v roku 2019) = 62,7287 (zaokr. na 4 des. miesta nadol)
Maximálny vymeriavací základ na zdravotné poistenie sa z príjmov zamestnanca s platnosťou od 1.1.2017 zrušil. Zostal maximálny vymeriavací základ na zdravotné poistenie z príjmov z dividend, pričom tento je aj naďalej 60-násobkom priemernej mesačnej mzdy v hospodárstve platnej dva roky dozadu.
Výpočet k 1.1.2019: 954 (priemerná mzda za rok 2017) x 60 = 57 240
Suma sa uplatňuje už len pri výpočte mesačných preddavkov na zdravotné poistenie z dividend.
Spracovala: Ing. Martina Lapšová, metodik PaM , HOUR, spol. s r. o.